ddrg/super_eurlex huggingface dataset:
KIRJALLINEN KYSYMYS E-1849/02 esittäjä(t): Paulo Casaca (PSE) komissiolle. Pilkkupagellin kalastusta koskeva laiton ehdotus.



Virallinen lehti nro 028 E , 06/02/2003 s. 0148 - 0148



KIRJALLINEN KYSYMYS E-1849/02 esittäjä(t): Paulo Casaca (PSE) komissiolle (28. kesäkuuta 2002) Aihe: Pilkkupagellin kalastusta koskeva laiton ehdotus Komissio ehdottaa asetusehdotuksessa(1) myönnettäväksi kahdelle jäsenvaltiolle oikeuden kalastaa pilkkupagellia kalastusalueella ICES X. Asetuksessa 2027/95(2), jota on muutettu asetuksella 149/99(3), kyseisten jäsenvaltioiden pyyntiponnistus määritellään nollaksi alueella ICES X syvänmeren lajeissa, joihin pilkkupagelli on luettava, tai pohjakaloissa. Tätä asetusta ei ole kumottu, kuten komission ehdotuksen johdanto-osan kappaleissa mainitaan. Tähän liittyen kysyn komissiolta, miten se selittää ehdotuksensa. Onko komissio tietoinen hyvin vakavista seurauksista, joita sen epäyhtenäisellä kalastuspolitiikalla voi olla kalastuksen kestävyyteen Azorien yksinomaisella talousvyöhykkeellä? (1) KOM(2001) 764. (2) EYVL L 199, 24.8.1995, s. 1. (3) EYVL L 18, 23.1.1999, s. 3. Franz Fischlerin komission puolesta antama vastaus (1. elokuuta 2002) Ei pidä paikkaansa, että arvoisan parlamentin jäsenen tarkoittamien kahden jäsenvaltion pyyntiponnistukset ICES-alueella X on määritelty nollaksi läntisten vesien pyyntiponnistusten sääntelyjärjestelmässä (tiettyjä yhteisön kalastusalueita ja kalakantoja koskevasta pyyntiponnistusten hallintojärjestelmästä 15 päivänä kesäkuuta 1995 annettu neuvoston asetus (EY) N:o 2027/95, sellaisena kuin se on muutettuna 19 päivänä tammikuuta 1999 annetulla neuvoston asetuksella (EY) N:o 149/1999). Kyseisten jäsenvaltioiden pyyntiponnistus on määritelty nollaksi ainoastaan siinä ICES-alueen X osassa, joka kuuluu Portugalin suvereniteettiin tai lainkäyttövaltaan, ja niillä on laillinen oikeus harjoittaa pyyntiponnistuksia kaikissa muissa ICES-alueen X osissa. Siksi komission ehdotus on olemassa olevan lainsäädännön mukainen. Kummallekin kyseessä olevalle jäsenvaltiolle on myönnetty hyvin pieni, ainoastaan 10 tonnin kiintiö, joka kattaa sivusaaliit ja jolla voidaan estää kalojen poisheittäminen kokeellisessa kalastuksessa. Nämä määrät ovat liian pieniä, jotta niillä olisi sanottavaa vaikutusta kalakannan kestävyyteen.
KIRJALLINEN KYSYMYS E-0667/02 esittäjä(t): Konstantinos Hatzidakis (PPE-DE) komissiolle. Italian Pavian yliopisto ja yhteisön oikeuden rikkominen.



Virallinen lehti nro 028 E , 06/02/2003 s. 0041 - 0042



KIRJALLINEN KYSYMYS E-0667/02 esittäjä(t): Konstantinos Hatzidakis (PPE-DE) komissiolle (8. maaliskuuta 2002) Aihe: Italian Pavian yliopisto ja yhteisön oikeuden rikkominen Pavian yliopisto Italiassa pyytää kreikkalaisilta opiskelijoilta oleskelulupaa uudistaakseen heidän kirjoittautumisensa, mikä on vastoin yhteisön oikeutta, sillä kansalaiset voivat liikkua vapaasti Euroopan unionin jäsenvaltioiden välillä. Mihin toimiin komissio aikoo ryhtyä, jotta yhteisön lainsäädäntöä sovellettaisiin edellä mainitussa tapauksessa? António Vitorinon komission puolesta antama vastaus (25. huhtikuuta 2002) Opiskelijoiden oleskeluoikeudesta 29 päivänä lokakuuta 1993 annetussa neuvoston direktiivissä 93/96/ETY säädetään, että EU:n jäsenvaltioiden on tunnustettava sellaisten jäsenvaltioista tulevien opiskelijoiden oleskeluoikeus, jotka ovat kirjoilla hyväksytyssä oppilaitoksessa seuratakseen siellä päätoimisesti ammatillista koulutusta ja jotka täyttävät muut oleskeluoikeudelle asetetut ehdot. Oleskeluoikeus on todistettava henkilökortilla. Kortin voimassaolo voidaan rajoittaa koulutuksen kestoon tai, jos koulutus kestää yli vuoden, yhteen vuoteen. Mikäli koulutus kestää yli vuoden, kortti on uusittava vuosittain. 2 päivänä elokuuta 1999 annetun asetuksen nro 358, jolla direktiivi 93/96 on saatettu osaksi Italian kansallista lainsäädäntöä, 5 b artiklan 3 kohdassa säädetään, että opiskelijoiden henkilökortin voimassaolo rajoittuu koulutuksen kestoon. Tämän lainsäädännön nojalla Pavian yliopiston kreikkalaisilla opiskelijoilla on oikeus saada henkilökortti koulutuksen kestoa vastaavaksi ajaksi. Jos opiskelijan henkilökortti on kuitenkin vanhentunut, Italian viranomaiset voivat vaatia todistusta yliopistoon kirjoittautumisesta ehtona kortin uusimiselle. Sitä vastoin Pavian yliopisto ei missään tapauksessa voi vaatia opiskelijalta henkilökortin esittämistä ennakkoehtona kirjoittautumisen uudistamiselle. Jos tämä Pavian yliopiston käytäntö osoittautuu kuvantunlaiseksi, se on edellä mainituista syistä direktiivin 93/96 vastainen. Komissio ottaa asiassa yhteyttä Italian viranomaisiin.
KIRJALLINEN KYSYMYS E-1833/02 esittäjä(t): Jorge Hernández Mollar (PPE-DE) komissiolle. Komission tuki eurooppalaisten nuorten yleisneuvoston perustamista varten.



Virallinen lehti nro 309 E , 12/12/2002 s. 0168 - 0168



KIRJALLINEN KYSYMYS E-1833/02 esittäjä(t): Jorge Hernández Mollar (PPE-DE) komissiolle (27. kesäkuuta 2002) Aihe: Komission tuki eurooppalaisten nuorten yleisneuvoston perustamista varten Eurooppalaisten nuorten kunnianhimoa luoda oma yleisneuvosto perustellaan sillä, että olisi oltava väline, jolla Euroopan eri maiden nuoret yhdistettäisiin. Tällä tavoin nuoret voisivat tuoda julki heitä erityisesti kiinnostavat aiheet koko yhteisön alueella ja esittää neuvoa-antavasti ehdotuksia ongelmiensa ratkaisemiseksi ja pyrkimyksiensä saavuttamiseksi. Eurooppalaisten nuorten yleisneuvoston perustamiseen tarvitaan yhteisön toimielinten erityisen johdonmukaista sysäystä, koska neuvosto voi nousta jäsenvaltioiden paikallisten kysymysten yläpuolelle ja pyrkiä ylittämään fyysiset ja psyykkiset rajat. Katsooko komissio, että sen olisi annettava tukeaan sellaisen eurooppalaisten nuorten yleisneuvoston lujittamiseksi, joka toimisi foorumina, jossa jäsenvaltioiden nuoret pyrkisivät ratkaisemaan huolensa ja ehdottaisivat vastauksia haasteisiin, joita yhteisön integraatio heille aiheuttaa? Viviane Redingin komission puolesta antama vastaus (4. syyskuuta 2002) Komissio on arvoisan parlamentin jäsenen kanssa yhtä mieltä siitä, että on tärkeää edistää sellaisten yhteistyöpuitteiden luomista, joissa voidaan kuunnella Euroopan nuorison ääntä. Tässä hengessä komissio on laatinut Valkoisen kirjan EU:n nuorisopolitiikan uudet tuulet(1). Sen hyväksymistä marraskuussa 2001 edelsi hyvin laaja nuorten kuuleminen. Kuuleminen osoitti erityisesti, että nuoret toivovat pääsevänsä enemmän mukaan yhteiskuntaelämään. Osallistumisesta muodostuikin yksi valkoisen kirjan painopisteitä. Osallistumisen edistämiseksi valkoisessa kirjassa ehdotetaankin muun muassa, että erityisesti nuorten kuulemisjärjestelmää vahvistettaisiin Euroopan tasolla. Tässä tarkoituksessa komissio ehdottaa valkoisessa kirjassaan, että Euroopan nuorisofoorumi, jota komissio on rahoittanut vuodesta 1979 ja jonka jäseninä ovat kansalliset nuorisoneuvostot ja valtioista riippumattomat nuorisojärjestöt, muodostaisi nuorten kuulemisjärjestelmän perustan Euroopan tasolla, sen sijaan että tuettaisiin arvoisan parlamentin jäsenen esitystä uuden järjestelmän luomisesta. Edelleen komissio ehdottaa, että nuorison suoraakaan kuulemista ei suljettaisi pois vaan foorumi avattaisiin sellaisillekin nuorille, jotka eivät kuulu nuorisojärjestöihin. (1) KOM(2001) 681 lopullinen.
KIRJALLINEN KYSYMYS E-2107/02

esittäjä(t): Alexandros Alavanos (GUE/NGL) komissiolle

(17. heinäkuuta 2002)

Aihe: Euroopan maatalouden ohjaus- ja tukirahaston tilien tarkastaminen varainhoitovuonna 2001

Komission 12. kesäkuuta 2002 antaman päätöksen 2002/461/EY(1) Euroopan maatalouden ohjaus- ja tukirahastosta (EMOTR) varainhoitovuonna 2001 rahoitettuja jäsenvaltioiden menoja koskevien tilien tarkastamisesta ja hyväksymisestä mukaan Kreikan maksajaviraston (Gedidagep/Opekepe) toimittamat tiedot edellyttävät lisätutkimuksia ja -tarkastuksia, ja kyseisen viraston tilejä ei käsitellä tässä päätöksessä vaan ne tarkastetaan ja hyväksytään myöhemmin.

1. Miksi Kreikan maksajaviraston varainhoitovuoden 2001 tilejä ei tarkastettu ja hyväksytty? Mitä puutteita Kreikan toimittamissa tiedoissa on havaittu tilien kattavuudessa, tarkkuudessa ja luotettavuudessa?

2. Vaikuttavatko maksajaviraston organisaatiossa ja Kreikan koko valvontajärjestelmässä havaitut heikkoudet (komission vastaus kysymykseen E-0466/02(2)) tilien tarkastamatta ja hyväksymättä jättämiseen sekä vaadittuihin varainhoitoa koskeviin oikaisuihin?

(1) EYVL L 160, 18.6.2002, s. 28.

(2) EYVL C 172 E, 18.7.2002, s. 200.

Franz Fischlerin komission puolesta antama vastaus

(13. syyskuuta 2002)

Asetuksen (EY) N:o 1663/95 soveltamista koskevista yksityiskohtaisista säännöistä 25. lokakuuta 1999 annetun komission asetuksen (EY) N:o 2390/1999(1) 1 ja 2 artiklassa säädetään niiden tilitietojen muodosta ja sisällöstä, jotka jäsenvaltioiden on pidettävä komission saatavilla Euroopan maatalouden ohjaus- ja tukirahaston (EMOTR) tukiosaston tilien tarkastamista ja hyväksymistä varten (X-taulukot) sekä näiden tilitietojen toimitustavasta.

Jäsenvaltioiden on toimitettava kyseiset tiedot atk-tietueina komissiolle 10. helmikuuta 2002 mennessä yhdessä maksavirastojen tilinpäätösten kanssa.

Kreikan tietoja ei toimitettu määräaikaan mennessä, ja myöhemmin saadut tiedot olivat epätäydellisiä.

Komissio pitää ehdottoman tärkeänä, että sille toimitetaan riittävän tarkat tilitiedot, eikä se tarkasta ja hyväksy minkään sellaisen maksaviraston tilejä, joka ei toimita näitä tietoja. Koska Kreikalta ei ole saatu kyseisiä tietoja, komissio ei voi vielä tehdä ehdotusta Kreikan maksajaviraston tilit tarkastamisesta ja hyväksymisestä EMOTR:n varainhoitovuoden 2001 osalta. Näin ollen Kreikan maksajaviraston tilejä ei varainhoitovuoden 2001 osalta sisällytetä Euroopan maatalouden ohjaus- ja tukirahaston (EMOTR) tukiosastosta varainhoitovuonna 2001 rahoitettuja menoja koskevien jäsenvaltioiden tilien tarkastamisesta ja hyväksymisestä 12. kesäkuuta 2002 tehtyyn komission päätökseen, vaan tilien tarkastamista ja hyväksymistä koskeva päätös tehdään Kreikan osalta myöhemmin.

Edellä esitetyn perusteella on selvää, että Kreikan maksajaviraston tilien tarkastamatta ja hyväksymättä jättäminen ei ole yhteydessä oikaisuihin, joita voidaan soveltaa koko valvontajärjestelmän ongelmiin. Vaadittujen atk-tietojen toimittamatta jättämisen taustalla ovat selkeästi Kreikan yleiseen organisaatioon liittyvät ongelmat, jotka kuitenkin olivat olemassa jo ennen Opekepen perustamista.

(1) EYVL L 295, 16.11.1999.
KIRJALLINEN KYSYMYS E-0571/02 esittäjä(t): Raffaele Costa (PPE-DE) neuvostolle. Potilaiden vapaa liikkuvuus Euroopan unionin jäsenvaltioissa.



Virallinen lehti nro 309 E , 12/12/2002 s. 0028 - 0028



KIRJALLINEN KYSYMYS E-0571/02 esittäjä(t): Raffaele Costa (PPE-DE) neuvostolle (1. maaliskuuta 2002) Aihe: Potilaiden vapaa liikkuvuus Euroopan unionin jäsenvaltioissa Espanjan terveysministeri Celia Villalobos on ilmoittanut, että unionin viidentoista jäsenvaltion potilaat voivat vapaasti hakeutua hoitoon muiden jäsenvaltioiden sairaaloihin. Euroopan komission puheenjohtaja Romano Prodi puolestaan on ilmoittanut, että tulevaisuudessa otetaan käyttöön eurooppalainen terveyskortti. Voisiko neuvosto ilmoittaa, - mitä kyseistä asiaa koskevia asiakirjoja on tähän mennessä hyväksytty; - onko vahvistettu jokin määräaika, johon mennessä hankkeen pitäisi olla toimintavalmis; - onko aloitteen toteuttamisesta tehty kustannusarvio; - missä vaiheessa työt ovat tällä hetkellä, ja miten yksittäiset jäsenvaltiot osallistuvat hankkeeseen toimielinten kautta ja rahallisesti? Vastaus (30. syyskuuta 2002) 1. Barcelonassa 15. ja 16. maaliskuuta 2002 kokoontuneen Eurooppa-neuvoston puheenjohtajan päätelmien 33 ja 34 kohdissa ilmaistiin tyytyväisyys komission tiedonantoon ammattitaitoa ja liikkuvuutta koskevasta toimintasuunnitelmasta ja päätettiin, että eurooppalainen sairausvakuutuskortti korvaa nykyiset paperilomakkeet, joita tarvitaan toisessa jäsenvaltiossa tapahtuvaa hoitoa varten. Komissio esittää asiaa koskevan ehdotuksen ennen kevään 2003 Eurooppa-neuvoston kokousta. Tällainen kortti yksinkertaistaa menettelyjä mutta ei muuta nykyisiä oikeuksia ja velvollisuuksia. Neuvosto ei pysty vielä vastaamaan kaikkiin asiaa koskeviin yksityiskohtaisiin kysymyksiin, sillä ehdotusta ei ole vielä esitetty. Lisäksi Barcelonan Eurooppa-neuvosto kehotti jatkamaan asetuksen N:o 1408/71 uudistamista, jotta uusi asetus voidaan antaa vuoden 2003 loppuun mennessä. 2. Jäsenvaltioiden ministerit kokoontuivat 8. helmikuuta 2002 Malagassa pidetyssä terveyttä koskevassa ministeritason seminaarissa, jossa käytiin alustavaa keskustelua potilaiden vapaasta liikkuvuudesta Euroopassa. Tiedonjakamisen ja koordinoidun toiminnan parantamiseksi kaikissa jäsenvaltioissa puheenjohtajavaltio Espanja järjesti Menorcalla 31. toukokuuta ja 1. kesäkuuta 2002 epävirallisen kokouksen aiheesta Terveys Euroopassa: potilaiden liikkuvuus. Kokouksen asialistalla oli yksityiskohtaisia aiheita, muiden muassa ehdotettu eurooppalainen sairausvakuutuskortti.
KIRJALLINEN KYSYMYS E-1361/02 esittäjä(t): Gerhard Schmid (PSE) komissiolle. Oikeus- ja sisäasioita koskevat neuvottelut ehdokasvaltioiden kanssa.



Virallinen lehti nro 028 E , 06/02/2003 s. 0099 - 0099



KIRJALLINEN KYSYMYS E-1361/02 esittäjä(t): Gerhard Schmid (PSE) komissiolle (14. toukokuuta 2002) Aihe: Oikeus- ja sisäasioita koskevat neuvottelut ehdokasvaltioiden kanssa 1. Minkä ehdokasvaltioiden kanssa oikeus- ja sisäasioita koskevat neuvottelut on saatu päätökseen, ja minkä ehdokasvaltioiden kanssa ne ovat vielä kesken? 2. Ovatko jotkin ehdokasvaltiot vaatineet oikeus- ja sisäasioita koskevia siirtymäkausia? 3. Jos ovat, mille aloille siirtymäkausia on haettu? Günter Verheugenin komission puolesta antama vastaus (24. kesäkuuta 2002) Oikeus- ja sisäasioita koskevan luvun käsittely on päätetty toistaiseksi Kyproksen, Latvian, Liettuan, Maltan, Slovakian, Slovenian, Tekin, Unkarin jaViron kanssa. Yksikään ehdokasvaltio ei vaatinut siirtymäkausia. Neuvottelut ovat vielä kesken Bulgarian, Puolan ja Romanian kanssa.
KIRJALLINEN KYSYMYS P-2332/02 esittäjä(t): William Abitbol (EDD) komissiolle. Itsemääräämisoikeus.



Virallinen lehti nro 028 E , 06/02/2003 s. 0223 - 0223



KIRJALLINEN KYSYMYS P-2332/02 esittäjä(t): William Abitbol (EDD) komissiolle (22. heinäkuuta 2002) Aihe: Itsemääräämisoikeus Tunnustaako komissio itsemääräämisperiaatteen sellaisena kuin se on ilmaistu seuraavissa asiakirjoissa: UNHCHR Kansojen itsemääräämisoikeus (1 artikla): 13/03/84 CCPR yleiskommentti 12. 1. Yhdistyneiden kansakuntien peruskirjan tavoitteita ja periaatteita noudattaen, kansalaisoikeuksia ja poliittisia oikeuksia koskevan kansainvälisen yleissopimuksen 1 artiklassa tunnustetaan, että kaikilla kansoilla on itsemääräämisoikeus. Itsemääräämisoikeus on erityisen tärkeä, koska sen toteutuminen on olennainen ehto yksilön ihmisoikeuksien tehokkaalle takaamiselle ja noudattamiselle sekä näiden oikeuksien edistämiselle ja vahvistamiselle. sekä Kansalaisoikeuksia ja poliittisia oikeuksia koskeva kansainvälinen yleissopimus, hyväksytty ja annettu allekirjoitettavaksi ja ratifioitavaksi liittymistä varten yleiskokouksen 16. joulukuuta 1966 antamalla päätöslauselmalla 2200A (XXI), tullut voimaan 23. maaliskuuta 1976. 1. Kaikilla kansoilla on itsemääräämisoikeus. Tämän oikeuden nojalla ne määräävät vapaasti poliittisen asennoitumisensa ja harjoittavat vapaasti taloudellisten, sosiaalisten ja sivistyksellisten olojensa kehittämistä? Christopher Pattenin komission puolesta antama vastaus (26. elokuuta 2002) Euroopan unioni kunnioittaa ihmisoikeuksien yleismaailmallista julistusta ja sitä täydentäviä kansalaisoikeuksia ja poliittisia oikeuksia sekä taloudellisia, sosiaalisia ja sivistyksellisiä oikeuksia koskevia kansainvälisiä sopimuksia. Unionin toiminta perustuu myös tärkeimpiin ihmisoikeuksien suojelua koskeviin kansainvälisiin ja alueellisiin asiakirjoihin, mukaan lukien Euroopan ihmisoikeussopimukseen. Näihin asiakirjoihin sisältyy perusvapauksia ja demokraattisia periaatteita koskevia yhteisiä arvoja, jotka ovat yleismaailmallisia, erottamattomia ja toisistaan riippuvaisia. Näiden arvojen kunnioittaminen on minkä tahansa yhteiskunnan tehokkaan kehittymisen edellytys.
KIRJALLINEN KYSYMYS E-1808/02 esittäjä(t): Konstantinos Hatzidakis (PPE-DE) komissiolle. Neda-joen uoman tuhoaminen Kreikassa.



Virallinen lehti nro 309 E , 12/12/2002 s. 0166 - 0166



KIRJALLINEN KYSYMYS E-1808/02 esittäjä(t): Konstantinos Hatzidakis (PPE-DE) komissiolle (24. kesäkuuta 2002) Aihe: Neda-joen uoman tuhoaminen Kreikassa Figalian ja Platanian alueella Neda-joen uomassa, Ilian ja Messinian läänien rajalla Kreikassa, on tapahtumassa vakava ympäristötuho nämä kaksi lääniä yhdistävän tien rakentamisen takia. Ympäristön ja aluesuunnittelun sekä yleisten töiden ministeriön yksikkö on aikaisemmin suorittamassaan tarkastuksessa todennut tämän merkittävän ympäristövahingon ja se mainitaan ministeriön Peloponnesoksen alueelle osoittamassa asiakirjassa n:o 119900/3.11.2000. Valitettavasti tähän mennessä ei ole ryhdytty mihinkään toimenpiteisiin ympäristön suojelemiseksi kyseisellä alueella ja tienrakennustyöt jatkuvat synnyttäen uusia ongelmia joen ekosysteemille. Mihin toimiin komissio aikoo ryhtyä ympäristön suojelemiseksi tällä alueella? Michel Barnier'n komission puolesta antamayhteinen vastauskirjallisiin kysymyksiin E-1808/02 ja E-1809/02 (19. heinäkuuta 2002) Vastuu rakennerahastoista osarahoitettujen ohjelmien hankkeiden valinnasta kuuluu toimivaltaisille jäsenvaltioiden viranomaisille tai alueviranomaisille. Kreikan viranomaisten saamien tietojen mukaan silloin, kun päätös kyseessä olevan hankkeen sisällyttämisestä vuosia 19941999 koskevan toisen yhteisön tukikehyksen mukaiseen Peloponnesoksen alueelliseen toimintaohjelmaan tehtiin, Kreikan ympäristöministeri myönsi poikkeuksen Messinian lääninhallitukselle (nomos) velvoitteesta tehdä ympäristövaikutuksia koskeva tutkimus. Poikkeuksen edellytyksenä oli eräiden ympäristönsuojelua koskevien määräysten noudattaminen, joista ilmoitettiin selkeästi lopulliselle tuensaajalle. Hankkeen toteuttamisen aikana sekä edellä mainittu ministeri että alueviranomaiset tekivät paikalla useita tarkastuksia ja vierailuja tarkastaakseen mm. näiden edellytysten täyttymisen. Tarkastuksissa kävi ilmi, että vaadittuja määräyksiä ei ollut noudatettu tyydyttävällä tavalla. Tämän vuoksi tammikuussa 2001 ohjelman täytäntöönpanosta vastaava alueellinen yksikkö keskeytti työt ja kehotti sopimuksen tekijää suorittamaan eräitä lisätutkimuksia, jotka muodostaisivat teknisen perustan työn loppuunsaattamiselle ja paikan kunnostamiselle.
KIRJALLINEN KYSYMYS E-1758/02 esittäjä(t): Camilo Nogueira Román (Verts/ALE) komissiolle. Espanjan valtamerentutkimusinstituutin johtajan Galiciassa Baionassa 5. kesäkuuta 2002 järjestetyssä XII kalastusalan tutkimusjärjestöjen kokouksessa antama lausunto.



Virallinen lehti nro 028 E , 06/02/2003 s. 0132 - 0132



KIRJALLINEN KYSYMYS E-1758/02 esittäjä(t): Camilo Nogueira Román (Verts/ALE) komissiolle (19. kesäkuuta 2002) Aihe: Espanjan valtamerentutkimusinstituutin johtajan Galiciassa Baionassa 5. kesäkuuta 2002 järjestetyssä XII kalastusalan tutkimusjärjestöjen kokouksessa antama lausunto Galiciassa Baionassa 5. kesäkuuta 2002 järjestetyssä XII kalastusalan tutkimusjärjestöjen kokouksessa Espanjan valtamerentutkimusinstituutin johtaja Álvaro Fernández totesi viitaten komission ehdotukseen yhteisen kalastuspolitiikan uudistamisesta, että on epätarkoituksenmukaista ehdottaa yleistä saalisten vähentämistä, mitä komissio tarkoittaa ehdottaessaan 30 ja 60 prosentin leikkauksia. Sen sijaan on tarpeen analysoida kutakin kalakantaa ja katsoa, mitä rajoituksia tarvitaan kunkin kalalajin ja kalastusalueen kohdalla. Joka tapauksessa toteuttavien toimien on oltava kalastustoiminnan kannalta tarkoituksenmukaisia. Espanjan valtamerentutkimusinstituutin johtaja painotti, että yhteisön vesillä ei ole sellaista kalakantaa, jota koskevaa pyyntiä pitäisi vähentää 40 prosentilla, ja piti jopa kaikkia yli 20 prosentin leikkauksia liiallisina, koska nykyiset toimet ovat riittävät kalakantojen elpymisen ja kalastuslaivaston toiminnan jatkumisen kannalta. Onko komissio ottanut yhteisen kalastuspolitiikan uudistamista koskevissa arvioissaan huomioon sellaiset tieteelliset lausunnot kuin arvostetun Espanjan valtamerentutkimusinstituutin johtajan Baionassa antama lausunto? Franz Fischlerin komission puolesta antama vastaus (22. heinäkuuta 2002) Komissio käyttää tieteellisiä lausuntoja kalakantojen säilyttämistä ja hoitoa koskevien ehdotustensa perustana. Niin tehdessään komissio ottaa kuitenkin erityisesti huomioon asianomaisten tieteellisten elinten, nimittäin kansainvälisen merentutkimusneuvoston ja tieteellis-teknis-taloudellisen kalastuskomitean, viralliset lausunnot. Nämä elimet edustavat eri puolilta Eurooppaa olevien tiedemiesten näkemyksiä tavalla, jolla taataan kaikkien mukana olevien tiedemiesten mahdollisimman suuri yksimielisyys. Álvaro Fernández on tunnettu ja tunnustettu tiedemies. Komissio ei kuitenkaan voi käyttää tieteellisenä perustanaan yksittäisten tutkijoitten henkilökohtaisia mielipiteitä, ei varsinkaan tiedotusvälineissä julkaistuja.
KIRJALLINEN KYSYMYS P-1342/02 esittäjä(t): Francisca Sauquillo Pérez del Arco (PSE) neuvostolle. Kongon sisäinen vuoropuhelu.



Virallinen lehti nro 309 E , 12/12/2002 s. 0112 - 0113



KIRJALLINEN KYSYMYS P-1342/02 esittäjä(t): Francisca Sauquillo Pérez del Arco (PSE) neuvostolle (2. toukokuuta 2002) Aihe: Kongon sisäinen vuoropuhelu Kongon sisäisen vuoropuhelun päättyminen 19. huhtikuuta 2002 ilman, että saatiin aikaan kokonaisvaltaista sopimusta, jonka kaikki osapuolet olisivat allekirjoittaneet, merkitsee rauhan- ja sovinnontekoprosessin keskeytymistä Kongon demokraattisessa tasavallassa. Eräät EU:n jäsenvaltiot ovat kehottaneet oppositioryhmien edustajia (UDPS, PALU ja FONUS) liittymään sopimukseen, jonka Kongon demokraattisen tasavallan hallitus, Bemban johtama MLC ja muut vuoropuheluun osallistuneet ryhmät ovat allekirjoittaneet. Mikä on neuvoston kanta tähän asiaan? Aikooko puheenjohtajavaltio Espanja tehdä jonkin aloitteen Kongon sisäisen vuoropuhelun uudelleen aloittamiseksi niin, että siihen osallistuisivat kaikki Lusakan sopimuksessa tunnustetut osapuolet? Tukeeko neuvosto Sun Cityssä aikaansaatua osittaista sopimusta? Vastaus (30. syyskuuta 2002) Neuvosto katsoo, että Sun Cityssä Etelä-Afrikassa järjestetyssä Kongon sisäistä vuoropuhelua koskeneessa kokouksessa Kongon demokraattisen tasavallan hallituksen ja Kongon vapautusliikkeen välillä allekirjoitettu sopimus osoittaa myönteistä kehitystä Kongon demokraattista tasavaltaa runtelevan konfliktin ratkaisemiseksi. Neuvosto on pannut merkille, että monet oppositiopuolueet ja kansalaisyhteiskunnan eri alojen edustajat ovat yhtyneet tähän sopimukseen, mutta on pahoillaan siitä, että jotkut osallistujista, erityisesti RCD-Goman edustajat, eivät halunneet allekirjoittaa sopimusta. Neuvosto on näin ollen kehottanut kaikkia kongolaisia osapuolia vastuullisuuteen, sovitteluratkaisuun sekä Lusakan sopimuksilla ja Yhdistyneiden Kansakuntien asiaa koskevilla päätöslauselmilla luotujen puitteiden kunnioittamiseen. Neuvosto suhtautuu myönteisesti sopimuksen allekirjoittaneiden osapuolten ilmaisemaan tahtoon ulottaa sopimus koskemaan kaikkia kongolaisia osapuolia, joita unioni kehottaa jatkamaan viivytyksettä neuvotteluja avoimin mielin, jotta päästäisiin kattavaan sopimukseen siirtymäkauden instituutioista. Neuvosto kehottaa myös kaikkia alueen maita ja erityisesti Ruandaa käyttämään vaikutusvaltaansa kaikkiin kongolaisiin osapuoliin ja erityisesti RCD-Gomaan, jotta nämä kunnioittaisivat ja tukisivat Sun Cityssä ilmaistua pyrkimystä rauhaan, demokratiaan ja sovintoon. Palautetaan mieleen, että EU on jo myöntänyt 3,2 miljoonaa euroa välittäjänä toimivan Botswanan entisen presidentin Ketumile Masiren välitystoimille ja Kongon sisäisen vuoropuhelun järjestämiselle.